**Încătuşează-mă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Lasă-ţi piciorul după gât s-anine

Că simt tandrețea cum mă-ncătușează

Şi trage-mă cu glezna-ncet spre tine

Să mă topesc ca soarele-n amiază.

De caut să-ți pătrund întreg misterul

Ce l-ai ascuns în vers (doar pe etape

L-am descifrat), păstrează colierul

Când te dezbraci şi gura mea-i aproape.

Închide-mă-ntre gleznele-amândouă

Să simt mijlocul cum se fracturează

Și lasă-mă să mușc din luna nouă

Că mor de dor, o spun fără emfază.

- În nopţi fierbinţi, când iulie-şi închide

Obloane ferecate de căldură,

Când fantezii se nasc în crisalide

Şi aurul dansează pe curbură

Micuţii sâni se-ascund sub spuma mării

Iar pe nisipul plajei, trupuri calde

Plătesc tribut plăcerii, nerăbdării

De-a încrusta în carnea lor smaralde.

Pătrunzi încet în templul meu, piciorul

Te-ncătușează tandru, tumultoasă

E noaptea ce urmează. Semaforul

E roşu-n intersecţii. Cui îi pasă?

Ioan Grigoraș Liliana Trif